Әли Сапарғалиұлы Алтынбаев

**Әли Сапарғалиұлы Алтынбаев** (22 ақпан 1979, Алматы облысы) — қазақстандық мемлекеттік және әскери қайраткер, қаржыгер, ұлттық қауіпсіздік генерал-майоры. 2024 жылғы 16 қыркүйектен бастап қызметтегі Ұлттық қауіпсіздік комитеті төрағасының бірінші орынбасары.

## Өмірбаяны
1979 жылы 22 ақпанда Алматы облысы, Балқаш ауданы, Бақбақты ауылында дүниеге келді.

Еңбек жолын Есік қаласы, Еңбекшіқазақ ауданы бойынша Салық комитетінде 2001 жылы Жанама салықтар бөлімінің салық инспекторы болып бастаса, 2002 жылы Аудит бөлімінің салық инспекторы, 2005 жылы Аудит бөлімі жетекші салық инспекторы болса, 2007 жылы бас салық инспекторы болды.

2007 жылы Есік қаласы, Еңбекшіқазақ ауданы бойынша Салық комитеті Жанама салықтар бөлімінің бастығы болса, 2008 жылы Аудит бөлімінің бастығы болып еңбектенді.

Алтынбаев 2008 жылдан бастап алғашында Алматы облысында, кейін Алматы қаласында салық қызметін атқарды.

2009—2010 жылдары Алматы облысы бойынша Салық департаментінің Салықтық аудит басқармасы Заңды тұлғалар аудиті бөлімінің бастығы;

2010 жылғы сәуір—мамыр айлары Алматы қаласы Түрксіб ауданы бойынша Салық басқармасы Жеке кәсіпкерлердің ақпарат қабылдау және өңдеу орталығы бөлімінің бастығы;

2010 жылғы маусым—қыркүйек айлары Алматы қаласы бойынша Салық департаментінің Жетісу ауданы бойынша Салық басқармасының Кедендік одақ шеңберіндегі жанама салықтарды әкімшілендіру басқармасының басшысы болды.

2010—2011 жылдары Алматы қаласы бойынша Салық департаментінің Қосылған құн салығы әкімшілендіру басқармасының бастығы болса, 2011—2012 жылдары Салық аудиті басқармасының бастығы болды.

2012—2014 жылдары Алматы қаласы бойынша Салық департаментінің Бостандық ауданы бойынша Салық басқармасы басшысының орынбасары болды.

2014—2015 жылдары Алматы қаласы бойынша Мемлекеттік кірістер департаментінің камералдық бақылау басқармасының басшысы болса, 2015 жылғы маусым—желтоқсан айлары аудит басқармасының басшысы болып еңбектенді.

2015—2017 жылдары Алатау ауданы бойынша, 2017—2019 жылдары Наурызбай ауданы бойынша Мемлекеттік кірістер басқармасының басшысы болды.

2019—2020 жылдары Алматы қаласы бойынша Мемлекеттік кірістер департаменті басшысының орынбасары, 2020—2021 жылдары Экономикалық тергеу департаментінің басшысы болса, 2021 жылы Қаржы министрінің қаулысымен Қазақстан Қаржы министрлігі Мемлекеттік кірістер комитетінің төрағасы болып тағайындалды.

2022 жылы лауазымынан босатылып, Алтынбаев әскери салада мансабын бастады.

2022 жылы Қазақстан Президентінің бұйрығымен Ұлттық қауіпсіздік комитеті төрағасының орынбасары болып тағайындалды.

2024 жылы Қазақстан Президентінің бұйрығымен лауазымынан босатыла сала Ұлттық қауіпсіздік комитеті төрағасының бірінші орынбасары болып тағайындалды.

## Білімі

* 2000 жылы Қазақстан Президентінің жанындағы Мемлекеттік басқару академиясын бухгалтерлік есеп және аудит мамандығы бойынша тәмамдады.
* 2015 жылы Тұран университетін құқықтану мамандығы бойынша тәмамдады.
* 2019 жылы Ресей Президентінің жанындағы Ресей халық шаруашылығы және мемлекеттік басқару академиясын  мемлекеттік және муниципалды басқару мамандығы бойынша тәмамдады.

### Марапаттары мен атақтары

* 2022 жылғы қазанда Қазақстан Президентінің №1057 қаулысымен ұлттық қауіпсіздік генерал-майоры атағы берілді.
* 2025 жылғы мамырда Қазақстан Президентінің қаулысымен ІІ дәрежелі Даңқ орденімен марапатталды.

## Дереккөздер

Санат:Тұран университеті түлектері
Санат:Ресей мемлекеттік қызмет академиясы түлектері
Санат:Қазақстан генерал-майорлары
Санат:Қазақстан әскерилері
Санат:Қазақстан заңгерлері
Санат:Қазақстан қаржыгерлері